Ο Σωκράτης Παπασταθόπουλος τίμησε την κιτρινόμαυρη φανέλα για τρία χρόνια, με τον Έλληνα στόπερ να γίνεται αγαπημένο παιδί της εξέδρας. Από την αρχή φάνηκαν οι ικανότητες του Έλληνα αμυντικού, ο οποίος κέντρισε τα βλέμματα σπουδαίων ευρωπαϊκών συλλόγων. Ο Σωκράτης από την ΑΕΚ πήρε μεταγραφή για την Τζένοα και τώρα αγωνίζεται στο κορυφαίο πρωτάθλημα του πλανήτη, με την φανέλα της Άρσεναλ. Ο 30χρονος ποδοσφαιριστής των κανονιέρηδων βρέθηκε στην εκπομπή του Ντέμη Νικολαϊδη στο open και αναφέρθηκε στην αγαπημένη του ΑΕΚ.

Ο «βράχος» της άμυνας της ομάδας του Ουνάι Έμερι έβαλε… φρένο στα όνειρα των απανταχού φιλάθλων της Ένωσης. Οι οπαδοί της ΑΕΚ θέλουν σαν…τρελοί να τον ξαναδούν με την κιτρινόμαυρη φανέλα, ωστόσο κάτι τέτοιο πιθανότατα δε θα συμβεί, με τον Σωκράτη να μην επιθυμεί να επιστρέψει στο ελληνικό πρωτάθλημα. Παράλληλα, αποθέωσε τον Χρήστο Αλμπάνη, ενώ τόνισε πως από την πρώτη στιγμή δέθηκε με την ΑΕΚ:

Για τον Αλμπάνη: «Ήταν στην Βρέμη μαζί μου, στους μικρούς βέβαια. Ήμασταν κάθε μέρα μαζί. Μιλάμε για ένα πάρα πολύ καλό παιδί, άτυχο από τραυματισμούς. Πολύ καλό παιδί, αλλά σαν χαρακτήρας είναι πολύ καλός για το ποδόσφαιρο. Λίγο νεύρο, μιλάμε για πολύ καλό παίκτη. Πραγματικά πολύ καλό παίκτη και μακάρι να τον δούμε περισσότερο. Δεν είχε νεύρο, είναι soft γενικά».

Για το πως πήρε την απόφαση να έρθει στην ΑΕΚ: «Μικρός ήμουν Παναθηναϊκός, αλλά από τότε που πήγα στην ΑΕΚ χάθηκε αυτό το συναίσθημα.

Ερχόμενος στην ΑΕΚ, έκανα προπόνηση με την πρώτη ομάδα και κατευθείαν μπήκα στα αποδυτήρια, ήταν ο Γεωργέας, ήταν ο Λυμπερόπουλος. Μόλις μπήκα, δέθηκα γενικά μου άρεσε. Βρήκα κάτι που δεν το ειχα δει στις άλλες ομάδες και η επιλογή μου δεν ηταν δύσκολη μετά».

Για τον Σάντος: «Για μας τους μικρότερους, ο Σάντος ήταν λίγο άγριος. Εκείνη την μέρα με φώναξε στο γραφείο και εγώ λέω ΄΄τι έκανα πάλι. Μου λέει πρέπει να φύγεις, να πας δανεικός. Σε πιστεύω αλλά πρέπει να παίξεις. Μου βγήκε σε καλό».

Για το που θα κλείσει την καριέρα του: «Ακόμα έχουμε τρία-τέσσερα χρόνια. Πριν από τέσσερα χρόνια, έλεγα να γυρίσω στην Ελλάδα έναν χρόνο, μήπως να γυρίσω στην Ελλάδα να κλείσω την καριέρα μου. Τώρα θα πω ότι… όχι! Δε θα γυρίσω στην Ελλάδα, δε σκέφτομαι να γυρίσω στην Ελλάδα. Θα προτιμήσω να πάω στην Αμερική, στην Κίνα ή κάπου αλλού, από το να γυρίσω στην Ελλάδα. Πραγματικά και πολλοί ΑΕΚτζήδες θα στενοχωρηθούν, αλλά όχι δε σκέφτομαι να γυρίσω στην Ελλάδα».